Хэкупсэу ягъасэ
Тэрч районым хыхьэ Курп Ипщэ къуажэм ЩэнхабзэмкIэ и унэм семинар щхьэпэ щекIуэкIащ. А IуэхущIапIэм и унафэщI Дэжыг Артур къыхуеблэгъат районым щэнхабзэмкIэ и лэжьакIуэхэр. ХьэщIэхэм яхэтт Курп Ипщэ администрацэм и Iэтащхьэ Ащхъуэт Владислав, къуажэм и нэхъыжьыфI Ащхъуэт Хьэутий, Афган зауэм хэтахэу ТIымыжь Вадикрэ Шэджырэ Заурбийрэ, егъэджакIуэхэу Хьэрэдурэ Эммэ, ТIымыжь Лацэ, Джэрмэшык Мадинэ, школакIуэ цIыкIухэр, нэгъуэщIхэри.
Семинарыр зытеухуар къыдэкIуэтей щIэблэр лъэпкъ зэхэгъэж ямыщIу, хэкупсэу гъэсэнрат. ЗэIущIэр иригъэкIуэкIащ къуажэ школым адыгэбзэмрэ литературэмкIэ и егъэджакIуэ ТIымыжь Лацэ. Къыщалъхуа Хэкум, къыщыхъуа щIыпIэм цIыхум хуиIэ лъагъуныгъэр къызыхэщ усэхэм къеджащ къуажэ школыр нэхъапэIуэкIэ къэзыуха Хьэрэдурэ Аллэ, иджыпсту абы щеджэ ТIымыжь Жамбулэт, Хъупэ Нателлэ, Мэрзей Рузанэ, Дэбагъуэ Алинэ, ТIымыжь Iэминэ, Езауэ Дианэ, Гувэжокъуэ Ларисэ сымэ. Хэкум, анэм теухуа уэрэдхэр жиIащ Хъупэ Нателлэ. Зэхуэсыр ягъэдэхащ къуажэм щэнхабзэмкIэ и унэм и «Ислъэмей» гупым и къэфакIуэхэм.
Апхуэдэу зэIущIэм и гугъу щащIащ илъэс 25-рэ и пэкIэ Афганистаным щекIуэкIа зауэм. Зэман куэд дэкIами, ноби хэгъуэщэжакъым абы цIыхухэм я гум тридза дыркъуэр. Афган зауэм хэтахэм я гукъэкIыжхэмкIэ ущеупщIкIэ, я нэпсыр къокIуэ-ри я гур къызэфIозэрыхь, я нэгу щIэкIам, ягъэвам и хьэлъагъыр иджыри зэ зыхащIэжыну зэрыхуэмейри я нэгум къощ. Курп Ипщэ къуажэм щыщу цIыхуитху Iутат а зауэ бзаджэм. Ахэр Ащхъуэт Таукъан, Дзэгъащтэ Сэрэбий, ТIымыжь Вадик, Шэджырэ Заурбий, Тут Хъусен сымэт. Я къулыкъу щIэгъуэр а зэман хьэлъэм ирихьэлIэри, мафIэ лыгъейуэ щызэзауэ щIыпIэм яшауэ щытащ ахэр. Гугъу ехьами, узыншэу къызэрагъэзэжам иригуфIэжат псори.
ЗэIущIэм кърихьэлIа Заурбийрэ Вадикри а зэманым я нэгу щIэкIам тепсэлъыхьын яфIэфIакъым, ауэ къызэхуэса цIыкIухэм зыхуагъэзащ, сыт хуэдэ Iуэху хъуами Хэкур япэ иту, ар ямыбгынэу, абы къыщхьэщыжу яхъумэн зэрыхуейри иджыри зэ жраIащ.
Ащхъуэт Хьэутий сабийр хэкупсэу къэгъэтэджыным куэд зэриIыгъыр, Хэкур, къыщалъхуа щIыналъэр зыми зэрыпамыщIыр, абы нэхъыфIрэ нэхъ лъапIэрэ цIыхум зэримыIэр жиIащ. Къуажэм щыщу Афган зауэм хэтахэм гугъуехьу ятелъам, зауэм здыIутым къащыщIауэ, езыр зыщыгъуазэ хъыбар цIыкIу гуэрхэри яжриIэжащ.
Къызэхуэса псоми я нэпсыр къекIуат Хьэрэдурэ Эммэ къыщыпсалъэм.
— Шэджырэ Заурбий, ТIымыжь Вадик, Дзэгъащтэ Сэрэбий, Тут Хъусен сымэ дызэгъусэу зы классым дыщIэсат. ДызэрыIыгъыу, зы анэ дыкъилъхуам хуэдэу дызэхущытт классым щIэсахэр. Школыр къыщыдуха илъэсым къэралым къулыкъу хуащIэну ираджат мыхэри, классым щIэс хъыджэбз цIыкIухэр дыгъырт, а зауэм дауэ ахэр зэрыIухьэнур, дауэ хъуну пIэрэ жытIэурэ дахуэгузавэрт. Ауэ Алыхьым къихъумащ. Мыбыхэм къулыкъу щIэныр яухыу къыщагъэ- зэжам ди махуэшхуэт, ди мызакъуэу жылэм и дежкIи гуфIэгъуэшхуэт, апхуэдизкIэ псэ зэпылъхьэпIэм Iутат, гугъу ехьахэти.
Махуэ щIагъуэ дэкIыркъым Таукъан, Заурбий, Вадик, Сэрэбий, Хъусен, сымэ зэрахьа лIыгъэм еджакIуэ цIыкIухэм сахутемыпсэлъыхьу. Сыт щыгъуи щапхъэщ ахэр ди дежкIи къыдэкIуэтей щIэблэмкIи, — жиIащ егъэджакIуэм
Къуажэ администрацэм и Iэтащхьэ Ащхъуэт Владислав фIыщIэшхуэ яхуищIащ къеблэгъа псоми. Мы зэIущIэр зытраухуа щIалэхэми узыншэну, я гъащIэр кIыхь хъуну, къыдэкIуэтей щIэблэм я щапхъэу илъэс куэдкIэ псэуну ехъуэхъуащ.
Иужьрейуэ зэIущIэм къыщыпсэлъащ Тэрч районым и администрацэм щэнхабзэмкIэ и къудамэм и методист Магреловэ Татьянэ. Илъэс блэкIам лэжьыгъэу ирагъэкIуэкIам, текIуэныгъэу яIахэм я гугъу ищIащ. Нобэрей семинарри нэхъыфIхэм зэращыщыр, мы илъэсми Iуэху нэхъыбэ ирагъэкIуэкIыну зэрыхущIэкъунури жиIащ.
КУРПЫГЪУ Синэ.
